બાજીરાવ જેવા છૂટક રોલને બાદ કરતાં રણવીર સિંહ ફરી પાછો પોતાના ઓરિજિનલ દિલ્લી કા લૌંડાના રોલમાં આવી ગયો છે. તેની એનર્જી‍, કૉમિક ટાઇમિંગ, વખતોવખત ગલૂડિયામાં કન્વર્ટ થઈ જતું તેનું ડાચું વગેરે અપીલ કરે છે, આપણને હસાવે પણ છે; લેકિન આપણે તેના દુ:ખે દુ:ખી થઈએ એવું જરાય બનતું નથી. યંગસ્ટર્સને અપીલ કરે એ માટે રણવીર અહીં સ્ટૅન્ડઅપ કૉમેડિયન બન્યો છે, પરંતુ જો તમે અત્યારના સ્ટૅન્ડઅપ કૉમેડિયનોના વિડિયો જોતા હશો તો સમજાશે કે રણવીર એમાં સ્ટૅન્ડઅપ કૉમેડિયન કરતાં ‘રાજુ બન ગયા જેન્ટલમૅન’ના નાના પાટેકરની નબળી આવૃત્તિ જેવો વધારે લાગે છે.